Туризмэм и щIэгъэкъуэну
ЗыгъэпсэхуакIуэхэм ятещIыхьауэ къызэрагъэпэща «Знай наше 2020: продолжение» онлайн гъэлъэгъуэныгъэм (nashe2020may.ptofi.travel) мы махуэхэм зыщыщыбгъэгъуэзэфынущ Къэбэрдей-Балъкъэр щIыналъэм теухуауи.
Ар накъыгъэм и 18-м къызэIуахащ икIи мазэр иухыхукIэ екIуэкIынущ. Махуэ 14-м къриубыдэу цIыхухэм зрагъэлъагъуфынущ щIыналъэм и теплъэр, и псэукIэр къэзыгъэлъагъуэ сурэтхэр, видеохэр, хъыбархэр. Апхуэдэуи накъыгъэм и 25 — 26-хэм онлайн жыпхъэм иту абдеж къыщыпсэлъащ КъБР-м Курортхэмрэ туризмэмкIэ и министерствэм, туризмэм епха IуэхущIапIэхэм я лIыкIуэхэр. Ахэр къытеувыIащ щIыналъэм и туризмэм зэрызиужьым, я мурадхэм.
УФ-м и Ростуризмэм и жэрдэмкIэ онлайн гъэлъэгъуэныгъэр къыщызэIуаха япэ махуэм къызэрагъэпэща стIол хъурейм хэтащ КъБР-м курортхэмрэ туризмэмкIэ и министрым и къалэнхэр зыгъэзащIэ ЩоджэнцIыкIу Мурат. Ар тепсэлъыхьащ республикэм и зэфIэкIхэмрэ туризмэр зэрырагъэфIакIуэ IэмалыщIэхэмрэ.
Онлайн гъэлъэгъуэныгъэр щхьэж дэзыхьэх унэтIыныгъэ елъытауэ гуэшащ. Абы къызэщIеубыдэ «Бгырысым и гъуэгуанэ» экспедицэр, «Кавказым и уафэ» сурэт фестивалыр, лъэс зекIуэхэмрэ бгым дэкIынымрэ зыфIэфIхэм ятещIыхьа «Iуащхьэмахуэ и щэхухэр» турыр.
— Коронавирусым и зэранкIэ иджыпсту дызэрыт щытыкIэм ди лэжьэкIэм нэгъуэщIу дрегъэплъыж, псом хуэмыдэу хьэрычэт Iуэхумрэ зыгъэпсэхуакIуэхэмрэ яхудиIэ пыщIэныгъэхэр зэредгъэфIэкIуэну IэмалыщIэхэм догупсыс, — къыхагъэщ мы Iуэхум и къызэгъэпэщакIуэхэм.
Онлайн гъэлъэгъуэныгъэр къызэрагъэпэщащ къэралым и туризмэм елэжьхэм 2020 гъэм зэрызыхуагъэхьэзырынум ехьэлIауэ дэIэпыкъуэгъу яхуэхъун мурадкIэ.
КЪАНЩАУЭ Мэлычыпхъу.
